
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	17 februarie 2014

	Nr.
	 4c-7/766


R A P O R T

asupra propunerii legislative pentru modificarea şi completarea Legii nr.76/2002 privind sistemul asigurărilor pentru şomaj şi stimularea forței de muncă
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială a fost sesizată, prin adresa nr.Plx 643/2013 din 16 decembrie 2013, cu dezbaterea pe fond, în procedură obişnuită, a propunerii legislative pentru modificarea şi completarea Legii nr.76/2002 privind sistemul asigurărilor pentru şomaj şi stimularea forței de muncă.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.728/15.07.2013)

· avizul negativ al Consiliului Economic şi Social (nr.2096/02.07.2013)

· avizul negativ al Comisiei pentru buget, finanţe şi bănci 
(nr.4c-2/789/12.02.2014)

· punctul de vedere, negativ, al Guvernului (nr.2000/28.10.2013).

Propunerea legislativă are ca obiect de reglementare modificarea alin.(1) al art.85 din Legea nr.76/2002, cu modificările şi completările ulterioare, în sensul reducerii cu 50% a contribuţiilor sociale datorate de angajatori pentru încadrarea în muncă a persoanelor cu vârste de până în 30 de ani şi de peste 45 de ani sau părinţi unici susţinători ai familiilor monoparentale.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

La dezbaterile care au avut loc în şedinţa comisiei din 11 februarie 2014 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei, Protecţiei Sociale şi Persoanelor Vârstnice:

· d-na Georgeta Bratu, Secretar de Stat 

· d-na Tania Grigore, director. 

La lucrările comisiei şi-au înregistrat prezenţa 22 deputaţi, din totalul de 24 membri ai comisiei.
Raportul comisiei a fost adoptat cu majoritate de voturi (un vot împotrivă).

Propunerea legislativă a fost respinsă de Senat în şedinţa din 10.12.2013.
Camera Deputaţilor este  Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, Comisia propune Plenului Camerei Deputaţilor respingerea iniţiativei legislative din următoarele considerente:

- aplicarea măsurilor propuse ar conduce la diminuarea veniturilor curente ale bugetului asigurărilor pentru şomaj şi, implicit, la majorarea deficitului acestui buget, care primeşte subvenţii de echilibrare de la bugetul de stat.

- pentru asigurarea şi menţinerea disciplinei fiscal-bugetare, evaluarea impactului cheltuielilor şi gestionarea eficientă a finanţelor publice pentru a servi interesul public pe termen lung, a fost reglementat modul de elaborare a iniţiativelor legislative a căror adoptare atrage majorarea cheltuielilor bugetare. Astfel, potrivit prevederilor Legii responsabilităţii fiscal-bugetare nr.69/2010, iniţiatorii au obligaţia să prezinte o fişă financiară, însoţită de ipotezele şi metodologia de calcul utilizată, precum şi o declaraţie conform căreia majorarea de cheltuială este compatibilă cu obiectivele şi priorităţile strategice specificate în strategia fiscal-bugetară şi cu legea bugetară anuală; în acest sens, iniţiatorii nu precizează sursele financiare necesare aplicării măsurii propuse, încălcând astfel şi dispoziţiile art.138 alin.(5) din Constituţia României, precum şi cele ale art.15 alin.(1) din Legea nr.500/2002 privind finanţele publice.


PREŞEDINTE,



SECRETAR,

Florin Iordache



Cristina Ancuţa Pocora
Întocmit,

Expert parlamentar Adriana Breazu

